**Az óvodai jogviszony létesítésével összefüggő eljárás rendje**

**1./ Az óvodai jelentkezéshez a „ÓVODAI JELENTKEZÉSI LAP nyíregyházi önkormányzati fenntartású óvodába a 2021/2022. nevelési évre” című nyomtatványt szükséges kitölteni, amelyet bármelyik önkormányzati fenntartású óvodában be lehet szerezni, vagy letölthető a** <http://varoshaza.nyiregyhaza.hu> **oldalról.**

**2./** A kitöltött jelentkezési lapot az első helyen megjelölt intézményben kell leadni **személyesen 2021. május 10-11-12. (Hétfő-Kedd-Szerda) 7.30-17.30 óra között,** illetve **amennyiben a szülő/gondviselő az elektronikus jelentkezési formát választja e-mailben megküldeni** az **intézmények részére.** Az elektronikus jelentkezést az első helyen megjelölt intézmény e-mail címére kell elküldeni a mellékletekkel együtt. A nevelési intézmények e-mail címe elérhető a <http://varoshaza.nyiregyhaza.hu/varoshaza/altalanos-koezzeteteli-lista/7164>oldalon.

**3./** A jelentkezési lapon a szülő **3 önkormányzati óvodát/tagóvodát** jelölhet meg, amely lehet nem körzetes is. A három megjelölt óvoda egyben a jelentkezési szándék sorrendjét is tükrözi. A jelentkezésnél fontos feltüntetni, hogy a választott óvoda körzetes vagy nem körzetes, illetve munkahelyhez közeli intézmény.

**4./** Az önkormányzati fenntartású óvodák körzetjegyzéke megtekinthető bármelyik óvodában, illetve a <http://varoshaza.nyiregyhaza.hu> oldalon.

**5./** A gyermekek felvételéről, átvételéről az óvoda vezetője dönt az általa vezetett intézmény vonatkozásában. Ha a jelentkezők száma meghaladja a felvehető gyermekek számát, a nemzeti köznevelésről szóló 2011. évi CXC. tv. (továbbiakban: Nkt.) 49. § (2) bekezdése szerinti bizottságot szükséges szervezni, amely javaslatot tesz a felvételre. A bizottság tagjai: a Köznevelési, Kulturális és Ifjúsági Bizottság elnöke, az óvodák intézményvezetői és a Szociális és Köznevelési Osztály osztályvezetője, illetve akadályoztatás esetén az általuk delegált személyek.

Az Nkt. 8.§ (1) bekezdés értelmében az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden nyíregyházi lakóhelyű vagy tartózkodási helyű 3 éves és annál idősebb gyermek felvételi kérelmét teljesítette.

**6./** Az óvoda vezetője – legkésőbb 2021. június 11. napjáig – dönt az óvodához eljuttatott felvételi kérelmekről, s döntéséről írásban értesíti a szülőt a nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet 20. § (4) bekezdése alapján. A felvételről szóló értesítést, vagy az elutasításról szóló határozatot az óvoda vezetője megküldi a szülő részére. A szülő/gondviselő amennyiben elektronikus úton nyújtotta be kérelmét, illetve személyesen történt kérelem benyújtás esetén elektronikus levelezési címet megjelölt úgy elektronikus úton kap értesítést arról, hogy gyermeke melyik óvodába nyert felvételt, vagy felvétele elutasításra került.

**7./ Beiratkozáshoz szükséges okiratok: a gyermek nevére kiállított személyi azonosító és lakcímet igazoló hatósági igazolvány (lakcímkártya), a szülő személyi azonosító és lakcímet igazoló hatósági igazolványa (lakcímkártya), sajátos nevelési igényű gyermek esetén a szakvélemény másolata, munkáltatói igazolás a körzetben dolgozó szülőtől, amennyiben nem a körzetben lakik.**

**8./** Nem magyar állampolgár kiskorú óvodai beíratásánál az Nkt. 92. § (2) bekezdése alapján a szülőnek igazolnia kell a fentieken kívül azt is, hogy milyen jogcímen tartózkodik a gyermek Magyarország területén, a jogszerű tartózkodást megalapozó okirat megnevezését és a számát.

**9./** Az óvodai jogviszony létesítésével kapcsolatban az óvoda vezetője által hozott döntés ellen a szülő a közléstől, ennek hiányában a tudomására jutástól számított tizenöt napon belül eljárást indíthat. Az eljárást megindító kérelmet Nyíregyháza Megyei Jogú Város Címzetes Főjegyzőjének címezve, de a döntést hozó óvoda címére „felül bírálati kérelem” hivatkozással kell 1 példányban írásban benyújtani. Az óvoda vezetője a kérelmet annak beérkezésétől számított 8 napon belül továbbítja a Címzetes Főjegyző részére. A benyújtott kérelem tárgyában a Címzetes Főjegyző az Nkt. 37. § (3) bekezdése és a 38. § (1) bekezdése alapján hoz döntést. A szülő az Nkt. 38. § (4) bekezdése alapján a tanuló, a szülő a fenntartónak a jogszabálysértésre hivatkozással benyújtott kérelem, továbbá az érdeksérelemre hivatkozással benyújtott kérelem tárgyában hozott döntését a közigazgatási ügyben eljáró bíróság előtt megtámadhatja. A keresetlevelet a bíróságnál kell benyújtani.

**10./** A szabálysértésekről, a szabálysértési eljárásról és a nyilvántartási rendszerről szóló 2012. évi II. törvény 247. § a) pontja alapán az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az óvodába nem íratja be, szabálysértést követ el.